Temeljem odredbe članka 31. Statuta Zavoda za hitnu medicinu Dubrovačko-neretvanske županije, ravnatelj dana 01. ožujka 2016. godine donosi

PRAVILNIK
O IMOVINSKO-PRAVNIM TRAŽBINAMA

I	OPĆE ODREDBE

					Članak 1.

Ovim Pravilnikom utvrđuju se imovinsko-pravne tražbine i uređuje postupak i uvjeti za naplatu, obročnu otplatu, obustavu postupka, otpis, te obveze i odgovornosti radnika Zavoda za hitnu medicinu Dubrovačko-neretvanske županije (dalje u tekstu: Zavoda) u svezi imovinsko-pravnih tražbina.

					Članak 2.

Imovinsko-pravnim tražbinama (u daljnjem tekstu: tražbine) smatraju se:
-	tražbine s osnova naknade štete
-	tražbine radi neispunjenja ugovorom preuzetih obveza prema Zavodu,
-	nepripadne novčane isplate radnicima Zavoda i drugim subjektima, po bilo kojoj osnovi
-	tražbine s osnove nepodmirenih troškova liječenja i dijagnostičkih postupaka, 
-	ostale tražbine po osnovi obveznog prava.

Članak 3.

Postupak naplete tražbine podrazumijeva:
-	prethodni postupak, podnošenje ovršnog prijedloga na temelju vjerodostojne isprave, pokretanje sudskog postupka, te postupak ovrhe,
-	odgodu plaćanja i obročnu otplatu tražbine,
-	otpis tražbine s pojmovima nenaplativosti tražbine, neekonomičnosti vođenja postupka i ugroženosti osnovnih životnih potreba dužnika,
-	obustavu postupka naplate tražbine i
-	obveze i odgovornosti radnika Zavoda u svezi tražbina

II      PRETHODNI POSTUPAK, PODNOŠENJE OVRŠNOG PRIJEDNOGA NA 	TEMELJU VJERODOSTOJNE ISPRAVE I POKRETANJE SUDSKOG POSTUPKA
					 
Članak 4.

Prethodi postupak pokreće radnik Zavoda na radnom mjestu na kojem se utvrđuje nastanak tražbine.
Radnici iz st. 1. ovog članka su: administrativni radnici u Službi za ekonomske i financijske poslove zavoda, odnosno medicinske sestre kojima je taj posao povjeren.
Radnik  Zavoda na radnom mjestu navedenom u stavci 2. ovoga članka obvezan je odmah, a najkasnije u roku od 3 dana dostaviti podatke o nastaloj , a ne podmirenoj tražbini Službi za ekonomske i financijske poslove putem urudžbenog zapisnika („protokol“).

					Članak 5.

Po zaprimanju dokumentacije iz stavka 3. članka 4. ovog Pravilnika  radnik Službe za ekonomske i financijske poslove zadužen za postupanje u predmetima prethodnog postupka naplate tražbine evidentira dužnika i tražbinu u poslovnim knjigama Zavoda.

					Članak 6.

Nakon najduže 30 dana od evidentiranja tražbine i dužnika, radnik iz članka 5 ovog Pravilnika pisano poziva dužnika i opominje ga na obvezu  plaćanja tražbine u roku od 8 dana od dana zaprimanja poziva. 

					Članak 7.

Poziv za plaćanje tražbine s opomenom iz članka 6. ovog Pravilnika upućuje se preporučenom pošiljkom uz povratnicu.
Pozivu i opomeni iz prethodnog stavka ovog članka prilaže se račun i druga potrebna dokumentacija.
Poziv za plaćanje tražbine s opomenom, ako nije uručen ponovit će se u roku od 8 dana.

					Članak 8.

Nakon proteka roka od 8 dana od dana zaprimanja potpisane povratnice poziva i opomene iz članka 7.ovog Pravilnika radnik Službe za ekonomske i financijske poslove koji vodi prethodni postupak naplate tražbine, a ukoliko tražbina nije podmirena ili nije podmirena u cijelosti, dostavlja cjelokupni predmet Službi za pravne, kadrovske i opće poslove putem urudžbenog zapisnika.
Uz dokumentaciju predmeta naplate tražbine obvezno se  Službi za pravne poslove Zavoda prilaže i ovjereni izvod iz poslovnih knjiga (zaduženje) koje se odnosi na tražbinu.			
Na način propisan stavkom 1.ovog članka zaduženi radnik Službe za ekonomske i financijske poslove postupit će i u slučaju kada je i druga povratnica poziva i opomene za plaćanje duga (tražbine) vraćena Zavodu nepotpisana, u kojem slučaju će zaduženi radnik Službe za pravne, kadrovske i opće poslove utvrditi dalje pravne mogućnosti za postupanja odnosno pisano  predložiti i obrazložiti ravnatelju Zavoda činjenično i pravno stanje predmeta radi donošenja odluke o otpisu tražbine.
				
Članak 9.

U Službi za pravne, kadrovske i opće poslove Zavoda predmeti iz članka 8. ovog Pravilnika dodjeljuju se radniku te Službe, diplomiranom pravniku, koji je zadužen voditi daljnji postupak naplate tražbine uključujući i postupak ovrhe.

III 		ODGODA PLAĆANJA I OBROČNA OTPLATA TRAŽBINE

					Članak 10.

Odgoda plaćanja i obročna otplata tražbine može se odobriti ako se utvrdi da bi naplata odjedanput i u cjelom iznosu ugrozila osnovne životne potrebe dužnika i članova njegovog kućanstva.
Odgoda plaćanja i obročna otplata mogu se odobriti najduže na rok od 3 godine.
Ugroženost osnovnih životnih potreba dužnika iz stavka 1. ovog članka pobliže se utvrđuje člankom 16. ovog Pravilnika.

					Članak 11.

Odgoda plaćanja i obročna otplata tražbine dužniku pravnoj osobi može se odobriti najduže na rok od 12 mjeseci.

					Članak 12.

Za vrijeme trajanja odgode plaćanja i obroče otplate tražbine s osnova naknade štete, dužniku se na  dužni iznos obračunavaju zakonske zatezne kamate.

IV 	OTPIS TRAŽBINE

					Članak 13.

Tražbine iz članka 2. ovog Pravilnika mogu se otpisati u slučaju:
-	nenaplativosti
-	neekonomičnosti vođenja postupka naplate i 
-	ugroženosti osnovnih životnih potreba dužnika naplatom tražbine, pa i u obrocima.

Članak 14.

Nenaplativom se smatra tražbina:
-	ako je nastupila zastara tražbine, a tražbina nije naplaćena u izvansudskom postupku,
-	ako se u postupku ovrhe tražbina nije mogla naplatiti u zakonskom određenom roku za zastaru te vrste tražbine,
-	ako je sjedište, odnosno mjesto prebivališta dužnika ili nasljednika nepoznato, a nema imovine iz koje bi se tražbina mogla naplatiti i
-	ako je nad dužnikom pravomoćno okončan postupak likvidacije ili stečajni postupak.
Služba za ekonomske i financijske poslove i Služba za pravne, kadrovske i opće poslove pripremit će i obrazložiti ravnatelju Zavoda prijedlog za otpis nenaplative tražbine.

					Članak 15.

Neekonomičnim se smatra provođenje postupka za naplatu tražbine u iznosu do visine poštanskih troškova za dvije preporučene pošiljke s povratnicom.
U slučajevima kada tražbina ne prelazi iznos iz stavka 1. ovog članka radnik službe za ekonomske i financijske poslove iz čl. 5. ovog Pravilnika, nakon upućivanja prvog pisanog poziva s opomenom, neće poduzimati daljnje radnje, pa ako dug i ne bude plaćen,  nego će obraditi predmet i predložiti otpis takve tražbine pozivom na stavak 1. ovog članka. 

					Članak 16.

Smatra se da bi naplata tražbine ugrozila osnovne životne potrebe dužnika i članova njegovog kućanstva:
-	ako je dužnik radi prihodovnog cenzusa ostvario  pravo na plaćanje premije dopunskog zdravstvenog osiguranja („oslobođen participacije „) na teret sredstava državnog proračuna,
-	ako je nezaposlen i ne ostvaruje druge prihode,
-	ako su dužniku već ugrožene osnovne životne potrebe zbog njegove teške bolesti i dugotrajnog bolovanja  dužeg od 6 mjeseci ili člana njegova kućanstva , a nema drugih prihoda, dok traju te okolnosti,
-	ako je prema mišljenju nadležnog tijela socijalne skrbi dužnik socijalno ugrožen, odnosno ako je korisnik socijalne pomoći.

Članak 17.

O odgodi plaćanja, obročnoj otplati tražbine i otpisu tražbine radi ugroženosti osnovnih životnih potreba, odlučuje se po zaprimanju pisanog zahtjeva dužnika. 
Uz pisani zahtjev dužnik je obvezan priložiti dokaze na temelju kojih se mogu utvrditi činjenice za odgodu plaćanja, obročnu otplatu i otpis tražbine.
Ugroženost osnovnih životnih potreba dužnik dokazuje prilažući zahtjevu iz prethodnog stavka ovog članka:
-	izjavu o članovima zajedničkog kućanstva i prihodima koje on i članovi kućanstva ostvaruju,
-	potvrdu Porezne uprave o njegovom imovinskom stanju i članova kućanstva
-	isprave tijela koji vode službene  evidencije o činjenicama koje je dužnik naveo u zahtjevu kao okolnosti zbog kojih bi naplata tražbine ugrozila njegove osnovne životne potrebe i članova njegova kućanstva (potvrdu Zavoda za zapošljavanje, potvrdu - rješenje Centra za socijalnu skrb i drugo).

Članak 18.

Dokumentaciju i pisano obrazloženje o osnovanosti zahtjeva dužnika iz članka 17. ovog Pravilnika priprema radnik Službe za pravne, kadrovske i opće poslove iz čl.9.u roku od 15 dana od dana zaprimanja zahtjeva i dostavlja je ravnatelju Zavoda radi donošenja odluke suglasno članku 21. ovog Pravilnika.

V    OBUSTAVA POSTUPKA NAPLATE TRAŽBINE

					 Članak 19.

Postupak za naplatu tražbine s osnova naknade štete prema ovom Pravilniku obustavit će se ako se tijekom postupka utvrdi da nisu ispunjene zakonske pretpostavke za odgovornost i ostvarivanje naknade štete prema odredbama Zakona o obveznim odnosima i drugih odgovarajućih zakona. 
					
Članak 20.

Postupak naplate tražbine obustavit će se i u svim slučajevima u kojima su ispunjeni uvjeti i proveden postupak za otpis tražbine u skladu s odredbama ovog Pravilnika, te kada se tijekom postupka utvrdi da tražbina više ne postoji.

VI   TIJELA ZA ODLUČIVANJE O IMOVINSKO-PRAVINIM TRAŽBINAMA

					Članak 21.

Odluku o slučajevima iz članka 10.,12.,13.,14.,15.,16. i 17. ovog Pravilnika donosi ravnatelj Zavoda.
Kada se radi o tražbini u visini preko iznosa od 200.000,00 kn, odluku će donijeti ravnatelj Zavoda nakon pribavljene suglasnosti Upravnog vijeća Zavoda.
Ravnatelj Zavoda može, radi poslovnih razloga, dati pisani nalog da se sa postupkom naplate tražbine zastane određeno vrijeme ili da se naplata tražbine provede na drugačiji način od propisanog ovim Pravilnikom.

					Članak 22.

Odluka ravnatelja Zavoda iz članka 21. ovog Pravilnika dostavlja se Službi za ekonomsko-financijske poslove i Službi za pravne, kadrovske i opće poslove radi daljeg postupanja odnosno okončanja postupka naplate tražbine.

VII 		OBVEZE I ODGOVORNOSTI RADNIKA ZAVODA U SVEZI IMOVINSKO PRAVNIH TRAŽBINA

					Članak 23.

Svaki radnik Zavoda obvezan je, u djelokrugu poslova svog radnog mjesta, odmah, a najkasnije u rokovima utvrđenim odredbama ovog Pravilnika poduzeti radnje u svrhu naplate tražbine od pravnih i fizičkih osoba.
Glavne sestre ispostava Zavoda, a u njihovoj odsutnosti i drugi radnici navedeni u čl. 4. ovog Pravilnika obvezni su od korisnika usluga uzeti dokumentaciju, odnosno preslike dokumentacije o osobnim podacima,  te upozoriti tu osobu na posljedice neplaćanja troškova liječenja ili participacije.
Stranac koji propisanim dokumentom ne može dokazati da mu je zdravstvena zaštita osigurana prema propisima o zdravstvenom osiguranju u RH ili drugim posebnim propisom ili po osnovi međunarodnog ugovora, osobno snosi troškove pružene hitne medicinske pomoći i druge zdravstvene zaštite.
Ukoliko se od osobe koja osobno snosi troškove zdravstvene zaštite ti troškovi ne mogu naplatiti u postupku navedenom u prethodnom stavku, od nje će se, odnosno zakonskog zastupnika za maloljetne osobe, uzeti pisana izjava koja sadrži slijedeće podatke:
-	prezime i ime osobe
-	prebivalište, odnosno boravište i adresa osobe
-	državljanstvo, broj putne isprave, datum izdavanja, te naziv tijela koje ju je izdalo (za stranca)
-	iznos troškova za pruženu zdravstvenu uslugu
-	način i rok plaćanja koji ne može biti dulji od 30 dana.
Ukoliko je radnik Zavoda svojim skrivljenim postupanjem prouzročio štetu Zavodu odnosno ukoliko je onemogućio naplatu tražbine u korist Zavoda, ne pridržavajući se odredaba ovoga  članka i drugih odredaba ovoga Pravilnika, čini težu povredu radne obveze i obvezan je nadoknaditi nastalu štetu Zavodu.

					Članak 24.

Radnici Zavoda, prema odredbama ovog Pravilnika, čine težu povredu radne obveze i obvezni su nadoknaditi Zavodu stvarnu štetu nastalu u svim slučajevima nepridržavanja odredaba Ugovora o provođenju djelatnosti hitne medicine   sklopljenog sa HZZO i drugih pozitivnih zakonskih i podzakonskih odredaba i uputa po kojima su obvezni postupiti, a posebno radi:
-	nepredavanjem blagajni Zavoda naplaćene troškove korištenja zdravstvene zaštite, na kraju svakog radnog dana ili najkasnije prvog idućeg radnog dana,
-	netočnog i neurednog iskazivanja dijagnostičko terapijskih skupina  i radi toga netočnog ispostavljanja računa za pružene usluge  HZZO, 
-	svakog  postupanja mimo pozitivnih propisa, službenih uputa i pravila struke koji za posljedicu imaju nastanak štete Zavodu.

VIII 	ZAVRŠNE ODREDBE

Članak 25.

Postupci naplate tražbina Zavoda koji su pokrenuti prije stupanja na snagu ovog Pravilnika, nakon njegovog stupanja na snagu, nastavit će se voditi u skladu s njegovim odredbama.
				
Članak 26.

Ovaj Pravilnik stupa na snagu osmog dana po objavljivanju na oglasnoj ploči Zavoda.

Broj:01-1/1-16-22/1				                  RAVNATELJ

Dubrovnik, 01. ožujka 2016.g.                                       Luka Lulić      

Ovaj Pravilnik objavljen je na oglasnoj ploči Zavoda za hitnu medicinu Dubrovačko-neretvanske županije dana 1. ožujka 2016. g